Frank Jensen (S), 2003-01-30:
Jeg vil gerne starte med at sige tak til Dansk Folkeparti for at have rejst debatten her i dag.
Det var også et tema, vi fra Socialdemokratiets side allerede havde med i vores beslutningsforslag nr.B 62, forslag til folketingsbeslutning om bedre dyrevelfærd, som vi fremsatte i sidste folketingssamling, og som bekendt sammen med flere B-forslag, som var fremsat i sidste samling, førte frem til, at vi i Folketingets Retsudvalg afgav en beretning den 31. maj sidste år - en beretning, som et meget stort flertal her i Folketinget vil holde fast i udmøntningen af, og vi kan love justitsministeren, at vi vil følge denne sag
til dørs.
Transport af dyr er i dyrevelfærdsmæssig sammenhæng et meget vigtigt tema, som heldigvis også har været i fokus her i Tinget gennem den seneste tid, men også i medierne, som har fremvist mange uhyggelige eksempler på de store velfærdsproblemer, der er forbundet med transport af slagtedyr over lange afstande og i mange timer. Nogle af eksemplerne har været klare overtrædelser af allerede eksisterende love og regler, og andre har været i overensstemmelse med gældende ret.
Dér, hvor der er tale om overtrædelse af gældende regler, løser vi ikke problemerne med nye regler.
Her skal kontrollen skærpes, og straffen for overtrædelser strammes markant.
Det vil vi i Socialdemokratiet gerne medvirke til.
Ministeren har nu fremsat forslag til skærpelse af bødestraffen.
Det nuværende niveau for bødestraf er latterlig lav, 500-1.000 kr.
Det viser jo, at der fortsat er meget store økonomiske gevinster ved at overtræde gældende lovgivning.
Vi er også fra Socialdemokratiet side indstillet på at se på maks.-grænsen for frihedsstraf, som jeg var inde på før, og som efter gældende ret, når det drejer sig om overtrædelse af dyreværnslovens § 28, stk. 5, alene er fængsel af 4 måneders varighed.
Vi ved godt, at der her kan være EU-retlige spørgsmål, og det er vi naturligvis indstillet på at drøfte nærmere under lovbehandlingen, som vi vender tilbage til her i Folketinget.
Men vi vil gerne i dag tilkendegive, at vi mener, at med hensyn til de alvorlige overtrædelser af den gældende lovgivning er det nødvendigt at have tilstrækkelig afskrækkende straffebestemmelser, også når det drejer sig om frihedsstraf.
Som sagt er det et tema, vi vil tage op i forbindelse med behandlingen af ministerens lovforslag her senere i indeværende folketingssamling.
Dér, hvor de dyrevelfærdsmæssige problemer opstår i overensstemmelse med gældende ret, skyldes til dels, at det i sig selv er belastende for dyr at blive transporteret mere end 8 timer.
Derfor vores krav om en maksimal transporttid på 8 timer i hele EU.
Det lykkedes desværre ikke under det danske formandskab at gøre fremskridt i denne sag i EU.
Det er nødvendigt, at regeringen fastholder et pres på EU i denne sag, og vi vil i hvert fald fra Socialdemokratiets side fastholde et pres på den danske regering for at fastholde det tema på den europæiske dagsorden.
Der dukker til stadighed sager op om misrøgt af dyr under transport, og det skyldes i høj grad, at kontrollen af transporterne er utilstrækkelig.
Der læsses alt for ofte dyr på transporterne, som ikke er transportegnede.
De lider voldsomt undervejs, og mange af dyrene når ikke frem til bestemmelsesstedet i levende live.
Socialdemokratiet vil sikre, at det sker, ved at vi indfører en hundrede procents rampekontrol ved eksportstalde, så vi har sikkerhed for, at de dyr, der læsses på transporterne, er transportegnede.
At drægtige dyr sendes ud på transport i den sidste del af deres drægtighedsperiode er uacceptabelt og skal stoppes, og jeg er glad for de tilkendegivelser, vi har hørt fra justitsministeren i den sag her under forelæggelsen i dag.
Der er et stort flertal her i Folketinget, som mit parti også tilhører, som vil skærpe kravene til de forhold, dyrene udsættes for under selve transporten, samt få indført en bedre kontrol med transporterne.
Strenge krav under transport skal selvfølgelig først og fremmest
sikre dyrenes velfærd under transport, men kravene skal også gøre det mere besværligt og medføre flere omkostninger og derigennem reducere antallet af dyr, der transporteres langt til slagtning.
Det er uforståeligt for mange mennesker, at vi sender dyr levende af sted på transporter til slagtning uden for Danmarks grænser frem for at få dem slagtet her til lands og sende dem af sted i kølevogne til eksportmarkederne.
Men når vi nu ikke har mulighed for at ændre afgørende på det felt her, må vi sikre os, at den profit, der ligger at tjene ved at sende dyrere langt til slagtehusene, bliver så lille som overhovedet muligt.
Her er en af vejene altså at indføre en tilstrækkelig kontrol.
Af de seneste opgørelser, vi har fået i Folketingets Retsudvalg, fremgår det bl.a., at 230.000 slagtesvin årlig sendes til slagtning i udlandet, primært i Tyskland og i Holland.
I dette enorme tal indgår et meget stort antal udtjente søer.
Det skal stoppes.
Vejen frem er, at gebyret for disse transporter bliver så stort, at det fjerner denne fortjeneste.
Det må og skal justitsministeren og fødevareministeren bidrage til.
Her må regeringen vise langt mere velvilje, og jeg kan love justitsministeren, at vi vil støtte ethvert initiativ fra regeringens side, der fører frem til, at vi udhuler denne forretning.
Med de ord vil jeg endnu en gang sige tak til Dansk Folkeparti for, at vi har fået denne debat, og sige, at vi fra Socialdemokratiets side er glade for den vedtagelse, vi i dag får, som bliver ved med at holde det her tema på Folketingets dagsorden og i høj grad også på regeringens dagsorden.